**מקדש השמים כלוח שנה: הפרדוקס של מעקב אחר הזמן ומדידת זמן בתקופת הקיסרות הסינית המאוחרת**

זאנג שקויאנג

מאמר זה מתמקד בתפקודיו של מקדש השמים כאתר המשמש מעין לוח שנה ומכשיר למדידת זמן, ובוחן את המתח המובנה בין הפונקציה הפרקטית ובין הפונקציה הסמלית של מתחם פולחני זה מנקודת המבט של הבנת הזמן וייצוגו. במקור, מקדש השמים יועד להיות חוליה נוספת בשרשרת מערכת הפולחן המדוקדקת של סין הקיסרית, שהעלתה על נס את ההרמוניה בין זמן, מרחב ועוצמה פוליטית, אבל כאשר הקיסר הראשון בשושלת צ'ינג (1912-1644) מינה את המיסיונר הישועי הגרמני יוהאן אדם שׇׁל פוֹן בֵּל (1591-1666) לראש הלשכה לתצפיות שמימיות, יזם פוֹן בֵּל רפורמה מהפכנית בלוח השנה הסיני המסורתי שהתבססה על המחקרים האירופאיים העדכניים באסטרונומיה מודרנית. בעלי תפקידים בכירים בסין, בעיקר מהצד השמרני של המפה, לא ראו את הרפורמה בעין יפה, וסברו כי זו קוראת תיגר על המערכת הפולחנית הקיימת, שמקדש השמים הוא אחד ממייצגיה. על רקע המתיחות בין הישועים האירופאים והשמרנים הסינים, גבר גם המתח בין שתי הפונקציות המרכזיות של מקדש השמים – מעקב אחר הזמן ומדידת זמן. מתח זה מהדהד את הקונפליקט בין אסטרולוגיה עתיקה ובין מדע האסטרונומיה המודרני, בין הזמן כקונספט מדעי ובין הזמן כמכשיר פולחן דתי, בין השאיפה להעמיק את הידע הקיים ובין השאיפה לעשות שימוש בידע המסורתי ככלי לביסוס עוצמה פוליטית. אכן, ייתכן שהפרדוקס הבסיסי של מקדש השמים כלוח שנה נבע מאי יכולתו להפריד בין מדידת זמן למעקב אחר הזמן, שתי פונקציות שבה בעת משלימות זו את זו וסותרות זו את זו. במילים אחרות, אותו מונופול על האופן שבו הזמן נמדד, המשמש את השלטון לביצור כוחו, עלול להיות בה בעת האיום הגדול ביותר על אותו שלטון ממש.

**מילות מפתח:** לוח השנה הסיני, אסטרונומיה, פרדוקס, מקדש השמים, אדריכלות עירונית בבייג'ינג, זמן ומרחב

**מקדש בבל: הנדסת תשתיות כפרדוקס – לעבר אדריכלות של Re-Action**

אלן קוהל

מקובל להניח כי מקצוע האדריכלות, וכפועל יוצא מכך גם מקצוע הנדסת התשתיות, הם מקצועות המתאפיינים בחתירה לשלמות, אך התיעוד הראשון של מיזם הנדסי שקיים בידינו הוא דווקא של פרויקט בעייתי, מהוסס ובלתי גמור. סיפור מגדל בבל המופיע בספר בראשית י"א א-ט אינו מתאר רק רצף של טעויות שבסופן נפוצה האנושות לכל עבר, אלא גם פגם מובנה במתודולוגיה התכנונית. אם מניחים, לצורך הדיון, כי השלכות הסיפור אינן חלק מתוכנית אלוהית כלשהי, אזי עלינו להסיק מכך כי הגישה של האנושות לתכנון ערים, וכפועל יוצא מכך לאדריכלות, מוכרחה להשתנות. במקום להמשיך ולדבוק בגישה תכנונית הדוגלת באחידות ובהומוגניות ומבוססת על אותם דימויים שחוקים, עלינו לאמץ גישה חדשה, דינמית, כזו שיודעת להתאים את עצמה לסביבה המשתנה, ושאינה חוששת מעמימות ומשינוי.

סוד ההצלחה של ערים משגשגות התבסס תמיד על שילוב של טופוגרפיה, משאבים טבעיים והתלכדות שאיפות ואינטרסים של תושביהן. מרכיבים בסיסיים אלה של החיים האורבניים אינם זוכים בדרך כלל להצלחה כאשר הם מופיעים במסגרת של יוזמה תכנונית מחושבת, אלא רק כאשר הם נוצרים מאליהם באופן ספונטני. במידה רבה, ניתן לומר כי התודעה המודרניסטית, שקרעה את העולם הישן מהעולם החדש, תודעה המוסיפה להנחות את הפרקטיקה האדריכלית, שואפת לקדם את האנושות אל מצב טרום-בבלי, כלומר אל מעין איחוד גלובלי. מצב זה מתבסס ברובו על דימויים, במקום על תוכן ועל המרכיב החשוב ביותר לענייננו - הקשר.

אחרי שהאנושות מגורשת ממגדל בבל, בני האדם חדלים לדבר בשפה משותפת ונאלצים להמציא את התרגום ככלי להבין זה את זה. כאן, נראה כי הסיפור התנכ"י מבקש לקדם אג'נדה של יצירתיות וגיוון, ואם נמשיך את קו המחשבה הזה – אנו מתבקשים בעצם להכיר במאפיינים הייחודיים של כל תרבות ואזור ולראות בהם את אבני היסוד לכל תהליך תכנוני באשר הוא. מתודולוגיה זו דורשת מאיתנו לנתח את המצב הנתון, לערער על העובדות הקיימות ולנסות להבין מדוע המציאות היא כפי שהיא.

המאמר מאורגן באופן הבא: עיון מקרוב בסיפור התנכ"י וניתוחו בעזרת פרשנויות מסורתיות לצד פרשנויות בנות-זמננו; סקירת תיאוריות העוסקות בעיר המודרנית ובחינה ביקורתית של מיזמים אורבניים שונים תוך שימוש במושגים מעולם האמנות המושגית והאדריכלות התיאורטית; לאחר מכן נבחן בקצרה את הגישות הרווחות כיום. לסיכום, יציע המאמר מתודולוגיה חדשה לעבודה – יסודית, מוקפדת, כזו שאינה מבוססת על דימויים, שאינה שואפת להומוגניות או לפתרון אחד ברור: אדריכלות של Re-action.

**מילות מפתח:**

**המגדל הקורס של האמת ותיבת הפלאות של הפוסט-אמת**

עמוס בר-אלי

סיפור מגדל בבל מתאר כוחות מנוגדים המבטלים זה את זה בתהליך חסר היגיון, אך בלתי פוסק. הדבר דומה לחיפוש האנושי הנצחי אחר האמת, לכישלון הבלתי נמנע שבא בעקבותיו, ולעלייתן של פרדיגמות הפוסט-אמת הנפוצות בעולמנו כיום. המהפכות התעשייתיות, הטכנולוגיות, החברתיות ומהפכות הידע השונות גרמו לכולנו לחשוב שהאמת נמצאת ממש בהישג ידנו. עם זאת, כמו בסיפור מגדל בבל, גם המנגנון שלנו התחיל אט אט להיסדק. מאמר זה מסכם את הגישות המרכזיות למאמץ החתירה אחר האמת ואת הסדקים הראשוניים שהתגלו ב"מגדל". הוא מסתיים בבחינת המאפיינים העיקריים של תופעת הפוסט-אמת, ומתמקד באופן שבו תפיסות אלה באות לידי ביטוי בדיסציפלינה האדריכלית. המאמר מציג אינטרפרטציה של התהליך הבינארי הזה של יצירה והריסה על ידי הצגה של מקרי בוחן אדריכליים ייחודיים המייצגים כל אחד קטגוריה אחרת: *מסתתר מתחת לאף (Hidden in Plain Sight)* – משרד האדריכלות היפני SANAA יוצר אינטרפרטציות וקשרי גומלין המשתנים ומתהווים מחדש שוב ושוב מבעד לעיני המבקר. בתוך המרחבים שהם יוצרים, הם דואגים להסתיר כל פרט אדריכלי הכופה שימוש מסוים או משמעות מסוימת, וזאת מתוך שאיפה מכוונת לייצר חלל לא-מובן ולא-פתור; *הבניית הזמן מחדש, הפיכת המרחב ללא-מוחשי, ערפול המציאות (Re-Structuring Time, De-Materializing Space*, *Blurring Reality) –*חברת האדריכלות האמריקאית DS+R (דִּילֵר סְקוֹפִידְיוֹ + רֶנְפְרוֹ, Diller Scofidio + Renfro) מציגה בפרויקטים שלה גישות ניסיוניות, ביקורתיות וחתרניות; *תוהו ובוהו, חלום, זיכרון (Chaos, Dream, Memory) –* היסטוריון האדריכלות המקסיקני-קנדי אלברטו פֵּרֵז-גוֹמֶז קורא לאימוץ של חשיבה תכנונית אלטרנטיבית, הקוראת תיגר על הנחות היסוד והמוסכמות העומדות בבסיס האדריכלות המערבית.

**מילות מפתח:** תיאוריה אדריכלית, פוסט-אמת